**Deviata Atmosféra je za nami. Aká bola?**

**Lúka neďaleko Hontianskych Nemiec sa počas víkendu vrátila do starých čias**

**| Hontianske Nemce, 10. augusta 2021 | - Festival Atmosféra v nedeľu 8. augusta 2021 zatvoril svoje brány pre návštevníkov. Počas víkendu im ponúkol množstvo kvalitného a obohacujúceho programu vo forme koncertov, diskusií či workshopov počas svojho deviateho ročníka.**

Po dvojročnej pauze sa festival Atmosféra uskutočnil na lúke pri Hontianskych Nemciach. “*Teraz po festivale si uvedomujem, akým veľkým zadosťučinením bol pre nás tento víkend. Nielen pre návštevníkov, ale aj pre nás ako organizátorov. Kvôli pandémii sme ho minulý rok museli zrušiť, rovnako aj tri plánované Nádychy s Atmosférou. Tento rok sme do organizácie festivalu dali seba na viac ako 100 % a sme radi, že to pocítili aj naši návštevníci*,” hovorí Gretka Pavlovová, hlavná organizátorka festivalu Atmosféra. Na lúke organizátori tento rok privítali tisícku návštevníkov.

**Silné emócie na každom kroku**

Aj napriek upršanému štvrtku sa v piatok ráno vyjasnilo a celý atmosférický víkend ovládlo slnečné počasie. “*Slnko, radosť návštevníkov aj vystupujúcich, dobrá nálada - aj to sa do veľkej miery podpísalo na úspechu tohto ročníka festivalu. Aj napriek pandemickým opatreniam si návštevníci festival užili a my s nimi tiež*,” dopĺňa Gretka Pavlovová a pokračuje: “*Návštevníci ma zastavovali na lúke a bolo vidieť, ako sa tešia. Tak veľmi sme tento moment všetci po mesiacoch lockdownov potrebovali - a to nielen byť na lúke, ale hlavne zažiť opäť kultúru naživo*.”

Počas festivalu sa predstavili slovenské kapely, ako napríklad Para, Chiki Liki Tu-a, Le Payaco či Fallgrapp, napríklad aj nováčik slovenskej hudobnej scény - Nina Kohoutová. Deti si mohli vypočuť čítania rôznych rozprávkových príbehov, zapliesť si s Kristínou Tormovou vlnené dredy - vypočuť si napríklad Džumelca, Toddler Punk alebo Braňa Jobusa. Okrem toho v areáli prebiehali podnetné diskusie, workshopy, dokonca aj tanečná performancia. “*Pripravili sme pre návštevníkov rozličný program, ktorý si naplno užili*,” hovorí Gretka Pavlovová.

Pre mnohých návštevníkov bola vrcholom programu veľmi úprimná spomienka na Milana Lasicu, počas ktorej odzneli v podaní Kristíny Tormovej, Henriety Mičkovicovej, Kataríny Málikovej, Grétky Pavlovovej, Modrých hôr a Mariána Slávku jeho texty a piesne. Išlo o emotívny moment, ktorý spojil vo večernej spomienke na osobnosť slovenskej kultúry množstvo účastníkov.

**75 % očkovaných účastníkov, 0 pozitívne testovaných**

Na festivale podľa platných nariadení platilo pravidlo, že plne očkované osoby môžu do areálu vstúpiť po predložení platného preukazu, neočkované osoby boli na mieste povinné podstúpiť antigénový test. O testovanie sa postarala firma Rýchlotest-Covid. “*Veľmi nás potešilo, že až 75 % účastníkov festivalu bolo očkovaných. Testy odhalili nula pozitívnych prípadov, čo bolo pre nás to najkrajšie číslo*,” dopĺňa Gretka Pavlovová.

Sponzorsky testovanie zastrešila slovenská softvérová firma Vacuumlabs.

**Jubilejná Atmosféra v roku 2022**

Organizátori už teraz premýšľajú nad tým, ako bude vyzerať desiaty ročník festivalu. “*Veríme, že epidemiologická situácia sa do budúceho leta upokojí a my budeme môcť zorganizovať festival pre štandardnú kapacitu.”* 10. ročník festivalu sa bude konať 5. až 7. augusta 2022.

[Vstupenky na Atmosféru 2022 si môžu návštevníci kúpiť na tomto linku](https://tootoot.fm/en/events/611233c946c74801a0c3c960?fbclid=IwAR1L9HeHEfzDmtmWc9xrgB3C3cxxxqa5z74e-qP1P8Qacey4mC_CCKX5jfc).

---

Festival Atmosféra 2021 z verejných zdrojov podporili Fond na podporu umenia a Ministerstvo kultúry Slovenskej republiky.

---

**FESTIVAL ATMOSFÉRA**

5. - 7. august 2022 | Hontianske Nemce - Vinice

[WEBOVÁ STRÁNKA](https://festivalatmosfera.sk/) | [FACEBOOK](https://www.facebook.com/FestivalAtmosfera) | [INSTAGRAM](https://www.instagram.com/festival_atmosfera/)

Kontakt pre médiá:

Gretka Pavlovová, hlavná organizátorka – [gretka@festivalatmosfera.sk](mailto:gretka@festivalatmosfera.sk)